Grozītā vienotā dokumenta publikācija, ko pēc maznozīmīga grozījuma apstiprināšanas veic saskaņā ar Regulas (ES) Nr. 1151/2012 53. panta 2. punkta otro daļu

(2019/C 358/09)

Eiropas Komisija ir apstiprinājusi šo maznozīmīgo grozījumu saskaņā ar Komisijas Deleģētās regulas (ES) Nr. 664/2014 (1) 6. panta 2. punkta trešo daļu.

Ar šā maznozīmīgā grozījuma apstiprināšanas pieteikumu var iepazīties Komisijas datubāzē DOOR.

VIENOTS DOKUMENTS

“ACEITUNA ALOREÑA DE MÁLAGA”

ES Nr.: PDO-ES-0785-AM01 – 17.1.2019.

ACVN (X) AĢIN ( )

1. Nosaukums vai nosaukumi

“Aceituna Aloreña de Málaga”

2. Dalībvalsts vai trešā valsts

Spānija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Ar garšvielām apstrādātas galda olīvas, kuras iegūtas no veseliem ‘Aloreña’ šķirnes olīvkoka (Olea europea L.) augļiem, kuras novāktas atbilstošā gatavības pakāpē, pirms tās maina krāsu, kuru rūgtā garša ir novērsta sālījumā dabiskās fermentācijas procesā un kuras apstrādātas ar timiānu, fenheli, ķiplokiem un pipariem vai šo augu ekstraktiem proporcionāli no 1 līdz 3 %. Šā procesa pamatā ir senču paražas, kuras ir nodotas no paaudzes paaudzē.

Trijiem olīvu “Aceituna Aloreña de Málaga” gatavošanas veidiem – verdes frescas (svaigām zaļajām olīvām), tradicionales (tradicionālajām olīvām) un curadas (olīvas sālījumā) – ir kopīgas īpašības, kas ir atkarīgas tikai no šķirnes un gatavošanas paņēmiena, ko izmanto teritorijā, kurā tās tiek audzētas un apstrādātas:

a) olīvas tiek konservētas sālījumā. Zems oleuropeīna saturs nozīmē, ka, lai noņemtu rūgtumu, tām nav nepieciešama apstrāde ar kaustisko sodu, tāpēc to rūgtā garša tiek novērsta tikai ar ūdeni un sāli, pievienojot timiānu, fenheli, ķiplokus un piparus. Olīvas ir vājā sālījumā, to fermentācijas pakāpē ir dažāda;

b) brīvais kauliņš viegli atdalās no mīkstuma. Šāda īpašība galda olīvām ir ļoti iecienīta;

c) attiecībā uz iekšējām īpašībām degustētāju žūrijas ir augsti novērtējušas šo augļa mīkstuma un kauliņa attiecību, viendabīgumu, kā arī kraukšķīgo stingras konsistences mīkstumu;

d) tā kā šīs olīvas netiek apstrādātas ar sārmu šķīdumu, tās izceļas ar to, ka tām tiek saglabāta miziņa un šķiedraina struktūra;

e) attiecībā uz smaržas/garšas attiecību degustētāju žūrijas dažādās organoleptiskajās pārbaudēs ir devušas pozitīvu novērtējumu to apstrādei ar garšvielām, uzsverot tādas īpašības kā aromātu un sabalansēto sāls daudzumu, kas atbilst to viegli rūgtenajai garšai (raksturīgi bezsārma pagatavošanas metodei). Rūgtenums ir atkarīgs no olīvu fermentācijas pakāpes, un svaigas zaļās olīvas parasti ir rūgtākas nekā olīvas, kas izgājušas pilnu fermentācijas procesu.

Atkarībā no izmantotās olīvu fermentācijas metodes “Aceituna Aloreña de Málaga” apstrādes rezultātā var iegūt trīs atšķirīgus produktus.

1. “Aceituna Aloreña de Málaga” verde fresca (svaigas zaļās olīvas)

Olīvas uzreiz pilda traukos un novieto vēsā vietā, kur tās var uzglabāt tik ilgi, kamēr nemainās šāda veida olīvām raksturīgās organoleptiskās īpašības, vai aukstuma telpās, kur tās tiek turētas temperatūrā, kas nav augstāka par 15 °C, un šajos apstākļos tās var turēt tik ilgi, kamēr nemainās šādi gatavotām olīvām raksturīgās organoleptiskās īpašības. Pēc olīvu iešķelšanas un ievietošanas sālījumā tās iepako ne agrāk kā pēc trim dienām.

Organoleptiskās īpašības

Svaigas zaļās olīvas parasti ir gaiši zaļā krāsā ar ļoti patīkamu smaržu, kas atgādina zaļus augļus un zāli un liek domāt par to svaigumu un neseno novākšanu. Tāpat ir jūtamas to gatavošanā izmantotās raksturīgās garšvielas. Olīvām ir stingra konsistence, un tās ir kraukšķīgas, to mīkstums viegli atdalās no kauliņa, un pēc sakošļāšanas mutē paliek miziņas atliekas. Pie pamatgaršām jāmin raksturīgais rūgtenums, tomēr atkarībā no izmantoto garšvielu veida dažreiz ir jūtams sāļums, kā arī pikantums un asums, kas īpaši labi uztverams ar aukslējām.

2. “Aceituna Aloreña de Málaga” tradicional (tradicionālās olīvas)

Pēc piegādes un šķirošanas šīs olīvas pilda traukos un novieto telpās bez gaisa kondicionēšanas, kur tās tiek uzglabātas vismaz 20 dienas pirms iepakošanas patēriņam. Šādos apstākļos tās var uzglabāt tik ilgi, kamēr nemainās šādi gatavotām olīvām raksturīgās organoleptiskās īpašības.

Organoleptiskās īpašības

Tradicionāli apstrādātu olīvu krāsa var būt no zaļas līdz bāli dzeltenai, nevis intensīvi zaļa kā svaigu olīvu krāsa. Tām ir drīzāk svaigu augļu un gatavošanā izmantoto raksturīgo garšvielu smarža, nevis svaigas zāles nianses, kas raksturīgas svaigajām zaļajām olīvām. Lai arī mazāk stingras pēc konsistences, tās saglabā kraukšķīgumu, mīkstums viegli atdalās no kauliņa, un tām ir miziņa. Šīs olīvas ir viegli rūgtenas, ar mazāk jūtamu pikantumu un asumu nekā svaigām zaļajām olīvām.

3. “Aceituna Aloreña de Málaga” curada (olīvas sālījumā)

Pēc piegādes un mazgāšanas veselas olīvas tiek ievietotas fermentēšanas tvertnēs un gatavinātas vismaz 90 dienas pirms iepakošanas. Šādos apstākļos tās var uzglabāt tik ilgi, kamēr nemainās šādi gatavotām olīvām raksturīgās organoleptiskās īpašības.

Organoleptiskās īpašības

Olīvas sālījumā ir dzeltenbrūnā krāsā un smaržo pēc gataviem augļiem un svaigas zāles. Ir jūtami šai olīvu gatavošanas un fermentēšanas metodei raksturīgie aromāti un pienskābes smaržas. To konsistence nav tik stingra, un tās nav tik kraukšķīgas, mīkstums viegli atdalās no kauliņa, un pēc sakošļāšanas mutē paliek miziņas atliekas. Tām ir skāba garša, mutē tās zaudē rūgtenumu, un tām ir asa pēcgarša.

Ar cilmes vietas nosaukumu “Aceituna Aloreña de Málaga” klasificētām olīvām noteikti būs augstākā vai izcila kvalitāte.

Augstākās kvalitātes olīvas: šajā kategorijā ietilpst olīvas, kuras pieder pie “Ekstra” šķiras saskaņā ar kvalitātes standartu galda olīvām un kuru izmērs ir 140–200.

Izcilas kvalitātes olīvas: šajā kategorijā ietilpst olīvas, kuras pieder pie “I” klases saskaņā ar kvalitātes standartu galda olīvām un kuru izmērs ir 140–260.

Organoleptisko īpašību novērtēšanas metode pamatojas uz COI/OT/NC Nr. 1. Galda olīvām piemērojamais tirdzniecības standarts ir COI/OT/MO Nr. 1, 2008. Galda olīvu sensoriskās analīzes metode, pamatojoties uz Kordovas Universitātes Pārtikas zinātnes un tehnoloģijas departamenta (Departamento de Bromatología y tecnologia de los Alimentos de la Universidad de Córdoba) pētījumiem, ir izklāstīta kontroles organizācijas kvalitātes un procedūru rokasgrāmatā.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Noteiktajā ģeogrāfiskajā apgabalā ir jāveic visi ražošanas posmi: izejvielu ražošana, produkta apstrāde un galīgā iepakošana.

Iepakošana tiek veikta pēc pasūtījuma saņemšanas, un olīvas pirms to iepakošanas tiek turētas tvertnēs vismaz trīs dienas. Vietējam apgabalam raksturīgās garšvielas olīvām tiek pievienotas iepakošanas posmā. Tas, ka produkts ātri bojājas, tā īpatnības un pagatavošanas metode nozīmē, ka iepakošana vienmēr jāveic ACVN “Aceituna Aloreña de Málaga” ražošanas un gatavošanas ģeogrāfiskajā apgabalā, lai iegūtu un saglabātu ‘Aloreña’ olīvu organoleptiskās īpašības līdz olīvu laišanai tirgū.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Iepakošanas pamatā ir kategorijas, kas noteiktas kvalitātes standartā galda olīvām. Šajā saistībā ar cilmes vietas nosaukumu “Aceituna Aloreña de Málaga” klasificētām olīvām noteikti būs augstākā vai izcila kvalitāte.

Lai pagarinātu tirdzniecības periodu, olīvas var apstrādāt, piemēram, pasterizēt vai iesaiņot vakuumiepakojumā vai aizsargatmosfērā, ar noteikumu, ka gala produkts saglabā savas oriģinālās organoleptiskās un fizikālās īpašības.

3.6. Ar reģistrēto nosaukumu apzīmētā produkta marķēšanas īpašie noteikumi

Uz etiķetes jānorāda nosaukums “Aceituna Aloreña de Málaga”. Uz iepakojumiem ir jābūt numurētiem kvalitātes zīmogiem, kurus piešķir pārvaldības iestāde.

Uz etiķetes jānorāda olīvu veids: svaigas zaļās olīvas, tradicionālās olīvas vai olīvas sālītās.

4. Ģeogrāfiskā apgabala īsa definīcija

Ražošanas apgabals atrodas Malagas provinces dienvidaustrumos un kopā aptver 19 pašvaldību teritorijas: Alhfaurín de la Torre, Alhaurín el Grande, Almogía, Álora, Alozaina, Ardales, El Burgo, Carratraca, Cártama, Casarabonela, Coín, Guaro, Málaga, Monda, Pizarra, Ronda, Tolox, El Valle de Abdalajís un Yunquera.

5. Saikne ar ģeogrāfisko apgabalu

5.1. Ģeogrāfiskā apgabala specifika

Dabiski izveidojies Gvadalorses reģions (Sierra de las Nieves un Valle del Guadalhorce) ietilpst kalnu grēdas Cordilleras Béticas apgabalā. Gvadalorses upi un ieleju norobežo virkne kalnu grēdu un pauguru. Šī kalnu sistēma nozīmē to, ka ražošanas apgabals ir skaidri noteikts un vienīgais atvērums ir pie Gvadalorses upes grīvas.

Reģionā valda jaukta veida klimats – kontinentālais un Vidusjūras baseinam raksturīgais klimats, kas veido izteikti savdabīgu mikroklimatu, ļaujot audzēt ļoti daudzveidīgas kultūras, sākot ar tropu zonai raksturīgajām, piemēram, avokado, līdz labības ražošanai, kas raksturīga lauksaimniecībai līdzenumos. Šajā vidē olīvas lielākoties aug sausajās zonās nogāzēs un kalnos, kas ieskauj ieleju; tam, kā arī maigajam klimatam cita starpā ir izšķiroša ietekme uz galīgā produkta īpašībām, ražas novākšanas datumu un koka habitusu.

Zemes reljefs ir ļoti nelīdzens, un olīvu birzis atrodas nogāzēs ap Gvadalorses ieleju, kuru skaidri norobežo un ieskauj kalnu grēda. Līdz ar to olīvkoki šeit aug samērā mazauglīgā un nabadzīgā augsnē un nav tik ražīgi kā to šķirņu olīvkoki, kurus audzē kultivētā lauksaimniecības zemē. Šai šķirnei raksturīga zema ražība, bet šīs šķirnes olīvas nes augļus, kuru kvalitāte ir nepārspēta.

No agrotehniskajiem paņēmieniem, kurus izmanto olīvu audzēšanai Gvadalorses ielejā, vislielākā ietekme uz galīgā produkta īpašībām ir atzarošanai. Šajā reģionā tā ir ievērojama ar savu apjomu un kokam izveidotā vainaga galīgo formu. Ar šo atzarošanas metodi izgriež jaunākos zarus, bet atstāj koka galvenos zarus, veidojot koka vainagu vīna glāzei līdzīgā izskatā, tā ka zari ir retināti, un nogriežot lielāko daļu no sekundārajiem zariem. Tas olīvkoka vainagam piešķir ļoti savdabīgu formu, kas atgādina vīna glāzi.

Olīvu gatavošanas process ietver dažādus apstrādes veidus rūgtenuma noņemšanai, kā arī apstrādi ar garšvielām. Šā procesa pamatā ir senču paražas, kuras ir nodotas no paaudzes paaudzē. Tas ir gandrīz tāds pats kā senāk, kas padara to ļoti atšķirīgu un unikālu apgabalam, kurā ir radies šis produkts.

5.2. Produkta specifika

1. Oleuropeīna saturs. Oleuropeīns ir polifenols, kurš olīvām piešķir rūgtenumu un kura daudzums “Aceituna Aloreña de Málaga” sastāvā ir aptuveni 103 mg uz vienu kilogramu, kas nozīmē to, ka olīvu rūgto garšu var novērst, izmantojot tikai noturēšanu sālījumā. Rūgtenums izzūd jau pēc 48 stundām sālījumā.

2. Olīvām ir nesaistīts kauliņš, kas viegli atdalās no mīkstuma. Saskaņā ar apgabala vietējo tradīciju ražas novākšanas laiku nosaka, pārgriežot olīvas vidū, lai redzētu, vai mīkstums viegli atdalās no kauliņa. Ja tā ir, tad tas nozīmē, ka ir piemērotākais laiks olīvu novākšanai. Šāda galda olīvu īpašība ir ļoti pieprasīta un piemīt tikai dažām šķirnēm.

3. Mīkstuma un kauliņa attiecība vismaz 3:1 ir viena no augstākajām galda olīvu vidū.

4. “Aceituna Aloreña de Málaga” izmērs ir no 140 līdz 260, kas pēc diapazona tās klasificē “Ekstra” kategorijā saskaņā ar 3.2.1. punktu “Kvalitatīvā klasifikācija” standartā COI/OT/NC Nr. 1. Tradicionāli gan ražotāji, gan patērētāji šo rādītāju vērtē ļoti augstu, un, lai to panāktu, audzēšanas praksē ir nostiprinājušās noteiktas īpatnības.

5. Dažāda veida “Aceituna Aloreña de Málaga” organoleptiskais apraksts 5.1. Svaigas zaļās olīvas Svaigas zaļās olīvas parasti ir gaiši zaļā krāsā ar ļoti patīkamu smaržu, kas atgādina zaļus augļus un zāli un liek domāt par to svaigumu un neseno novākšanu. Tāpat ir jūtamas to gatavošanā izmantotās raksturīgās garšvielas. Olīvām ir stingra konsistence, un tās ir kraukšķīgas, to mīkstums viegli atdalās no kauliņa, un pēc sakošļāšanas mutē paliek miziņas atliekas. Pie pamatgaršām jāmin raksturīgais rūgtenums, tomēr atkarībā no izmantoto garšvielu veida dažreiz ir jūtams sāļums, kā arī pikantums un asums, kas īpaši labi uztverams ar aukslējām. 5.2. Tradicionālās olīvas Tradicionāli apstrādātu olīvu krāsa var būt no zaļas līdz bāli dzeltenai, nevis intensīvi zaļa. Tām ir drīzāk svaigu augļu un gatavošanā izmantoto raksturīgo garšvielu smarža, nevis svaigas zāles nianses, kas raksturīgas svaigajām zaļajām olīvām. Lai arī mazāk stingras pēc konsistences, tās saglabā kraukšķīgumu, mīkstums viegli atdalās no kauliņa, un tām ir miziņa. Šīs olīvas ir viegli rūgtenas, ar mazāk jūtamu pikantumu un asumu nekā svaigām zaļajām olīvām. 5.3. Olīvas sālījumā Olīvas sālījumā ir dzeltenbrūnā krāsā un smaržo pēc gataviem augļiem un svaigas zāles. Ir jūtami šai olīvu gatavošanas un fermentēšanas metodei raksturīgie aromāti un pienskābes smaržas. To konsistence nav tik stingra, un tās nav tik kraukšķīgas, mīkstums viegli atdalās no kauliņa, un pēc sakošļāšanas mutē paliek miziņas atliekas. Tām ir skāba garša, mutē tās zaudē rūgtenumu, un tām ir asa pēcgarša.

5.3. Saikne starp ģeogrāfisko apgabalu un produkta kvalitāti vai īpašībām

Kā paskaidrots iepriekš, olīvkoki ir ļoti jutīgi pret vides apstākļiem, kādos tos audzē, un pret apstrādi. Tie ir ļoti vispusīgi un spēj pielāgoties apkārtējiem apstākļiem. Šajā saistībā ir jānorāda, ka ‘Aloreña’ olīvu ražošanas apgabalu skaidri norobežo kalnu grēda, kas nosaka tā īpatnības saistībā ar klimatu, augsni un lauksaimniecības zemes izvietojumu. Apvienojot to ar vietējo iedzīvotāju zināšanām, tiek ražotas galda olīvas, kas izceļas starp citām, kuras pieejamas tirgū.

Oleuropeīna saturs olīvās “Aceituna Aloreña de Málaga” ir viena no īpašībām, kura ir visvairāk ietekmējusi šāda veida olīvu gatavošanu. Šā polifenola pazeminātais saturs nozīmē, ka olīvu rūgto garšu var novērst dažu dienu laikā, izmantojot vienkāršu sālīšanas metodi. Tādēļ arī olīvas tiek iešķeltas, lai sālījums vieglāk iekļūtu augļa mīkstumā un likvidētu ķīmisko savienojumu, kas nosaka olīvu rūgtenumu.

Olīvu “Aceituna Aloreña de Málaga” konservēšana sālījumā nodrošina produktam stingru konsistenci un šķiedrainumu, jo, neizmantojot kaustisko sodu, netiek zaudēts svaigu augļu šķiedrainums. Šķiedraino struktūru ietekmē arī augsnes veids, kurā olīvas aug: parasti mazauglīgā zemē kalnainos apvidos.

Vieglumam, ar kādu kauliņš atdalās no augļiem, kuru vietējie iedzīvotāji sauc par hueso flotante, ir bijusi izšķiroša ietekme olīvu “Aceituna Aloreña de Málaga” gatavošanā. Šī īpašība nozīmē, ka olīvas var iešķelt gatavošanas laikā, atstājot kauliņu brīvu mīkstuma iekšpusē. Lai izlemtu, vai olīvas ir nogatavojušās ražas novākšanai, vietējie iedzīvotāji tradicionāli iegrieza olīvu vidū, un, ja to varēja pārdalīt divās daļās, tad tas norādīja, ka ražas novākšanu var sākt.

Unikālā olīvu “Aceituna Aloreña de Málaga” garša un smarža ir cieši saistīta arī ar to gatavošanas metodi, kas šim izcelsmes apgabalam ir unikāls cilvēkfaktors, jo gadu gaitā ir saglabātas senču paražas, tiek izmantotas tradicionālās garšvielas, kas ir to vietējo aromātisko augu kombinācija, kurus parasti izmanto olīvu apstrādei šajā ģeogrāfiskajā apgabalā (timiāns, fenhelis, pipari un ķiploki) un kuri vēsturiski ir audzēti vai ievākti šajā reģionā, lai gan tie varētu nākt arī no citiem apgabaliem.

Olīvu “Aceituna Aloreña de Málaga” izmērs ir vēl viena ļoti iecienīta un augsti vērtēta šā produkta īpašība. Lai iegūtu šāda lieluma olīvas, lauksaimniekiem ir jāievēro vietējās vainaga veidošanas metodes, kas izceļas ar savu bardzību un vainaga apaļo formu un retumu. Šādai audzēšanas praksei ir arī ietekme uz mīkstuma un kauliņa attiecību, kuru degustētāju žūrijas ir atzinušas par lielisku.

Atsauce uz specifikācijas publikāciju

(šīs regulas 6. panta 1. punkta otrā daļa)

Pilns produkta specifikācijas teksts ir pieejams saitē

https://juntadeandalucia.es/export/drupaljda/Pliego_Aceituna_Alore%C3%B1a_modificado.pdf

vai Lauksaimniecības, zivsaimniecības un lauku attīstības ministrijas tīmekļa vietnē

(http://juntadeandalucia.es/organismos/agriculturapescaydesarrollorural.html), izmantojot šādu ceļu: “Áreas de actividad” / “Industrias y Cadena Agroalimentaria” / “Calidad” / “Denominaciones de Calidad” / “Otros Productos”; saite uz specifikāciju atrodama zem kvalitātes apzīmējuma nosaukuma.

(1) OV L 179, 19.6.2014., 17. lpp.